## Pravilnik o obliku i sadržaju bjanko zadužnice

### NN 107/1999 (18.10.1999.), Pravilnik o obliku i sadržaju bjanko zadužnice

# MINISTARSTVO PRAVOSUĐA

Na temelju članka 183a. stavka 4. Ovršnoga zakona ("Narodne novine",
broj 57/96. i 29/99.) ministar pravosuđa donosi

## PRAVILNIK

### O OBLIKU I SADRŽAJU BJANKO ZADUŽNICE

Članak 1.

Ovim se Pravilnikom propisuje oblik i sadržaj bjanko zadužnice, koju
sukladno članku 183a. stavku 1. Ovršnoga zakona izdaje dužnik trgovac,
s naznakom najviših iznosa koji se mogu upisati u pojedine vrste te isprave.

Članak 2.

Dužnik trgovac može izdati bjanko zadužnicu na obrascu iz ovoga Pravilnika
s naznakom najvišeg iznosa:

- do 5.000,00 kuna,

- do 10.000,00 kuna,

- do 50.000,00 kuna,

- do 100.000,00 kuna,

- do 500.000,00 kuna i

- do 1,000.000,00 kuna.

Članak 3.

Obrazac bjanko zadužnice sastoji se od četiri stranice na jednom papiru
formata A-3 na kojima je otisnut tekst propisan ovim Pravilnikom.

Oznaka stranice obrasca nalazi se u njegovu desnom gornjem kutu i glasi:
"Obrazac bjanko zadužnice - stranica (od 1-4)".

Članak 4.

Na prvoj stranici bjanko zadužnice nalazi se naziv obrasca: "Bjanko
zadužnica" te izjava dužnika trgovca koja se sastoji od:

1. naznake jednoga od najviših iznosa bjanko zadužnice iz članka 2.
ovoga Pravilnika koji se može u nju upisati,

2. podataka o dužniku trgovcu:

- tvrtka, odnosno ime i prezime,

- sjedište, odnosno mjesto i adresa,

- matični broj poslovnog subjekta (MB), odnosno JMBG,

3. izričite izjave dužnika trgovca da je suglasan da se radi naplate
tražbine u iznosu koji će naknadno odrediti vjerovnik, sa zateznom kamatom
koja teče od dana koji će naknadno odrediti vjerovnik, ali najranije od
dana izdavanja zadužnice do dana isplate, zaplijeni njegov račun ili njegovi
računi kod pravnih osoba koje obavljaju poslove platnoga prometa,

4. naznake računa dužnika trgovca koji će biti zapljenjeni radi naplate
tražbine vjerovnika, i to:

- svi njegovi računi kod svih pravnih osoba koje obavljaju poslove platnoga
prometa,

- svi njegovi računi kod određene pravne osobe koja obavlja poslove
platnoga prometa, ili

- njegovi pojedinačno određeni računi kod određenih jedinica pravnih
osoba koje obavljaju poslove platnoga prometa,

5. podataka o vjerovniku:

- tvrtka, odnosno ime i prezime,

- sjedište, odnosno mjesto i adresa,

- matični broj poslovnog subjekta (MB), odnosno JMBG,

s naznakom da će vjerovnik odrediti način na koji će se sredstva s računa
dužnika isplatiti vjerovniku u skladu sa zakonskim propisima,

6. izjave da su za utvrđivanje postojanja visine tražbine iz ove zadužnice
mjerodavne samo izjave u ovoj zadužnici te u potvrdama pravnih osoba koje
obavljaju poslove platnoga prometa o isplatama izvršenim na temelju te
bjanko zadužnice,

7. mjesta i datuma izdavanja bjanko zadužnice,

8. potpisa dužnika trgovca.

Na dnu prve stranice bjanko zadužnice nalaze se napomene o načinu popunjavanja
te stranice bjanko zadužnice.

Članak 5.

Podatke iz članka 4. stavka 1. točke 1., 2., 4. i 7. ovoga Pravilnika
popunjava dužnik trgovac prigodom izdavanja i potpisivanja bjanko zadužnice;
podatke iz članka 4. stavka 1. točke 3. ovoga Pravilnika naknadno popunjava
vjerovnik, a podatke iz članka 4. stavka 1. točke 5. ovoga Pravilnika može
popuniti dužnik trgovac prigodom izdavanja bjanko zadužnice, a može naknadno
i vjerovnik.

Članak 6.

Na drugoj i trećoj stranici bjanko zadužnice nalazi se prazno mjesto
za javno ovjerovljenje potpisa dužnika trgovca te naknadne zabilježbe o
računu (ili računima) s kojeg je djelomično ili u cijelosti isplaćen iznos
troškova, kamata i glavnice.

U slučaju da druga i treća stranica bjanko zadužnice budu popunjene
prije naplate tražbine iz nje u cijelosti, treća stranica će se proširiti
(prošiti) novim praznim listom ili listovima čije će stranice biti označene
oznakom: "Obrazac bjanko zadužnice - stranica 3A", "Obrazac bjanko zadužnice
- stranica 3B" itd. Proširenje (prošivanje) treće stranice novim praznim
listovima obavit će javni bilježnik na zahtjev vjerovnika tako što će nove
listove jamstvenikom povezati (prošiti vrpcom) s bjanko zadužnicom, a oba
kraja jamstvenika na posljednjoj stranici svojim pečatom pričvrstiti, te
će parafirati svaku novu stranicu bjanko zadužnice.

Članak 7.

Na četvrtoj stranici bjanko zadužnice nalazi se ovjerovljena izjava
jamca platca, koja se sastoji od:

1. podataka o jamcu platcu:

- tvrtka, odnosno ime i prezime,

- sjedište, odnosno mjesto i adresa,

- matični broj poslovnog subjekta (MB), odnosno JMBG,

2. izričite izjave jamca platca da je suglasan da se radi naplate tražbine
vjerovnika iz te bjanko zadužnice zaplijene:

- svi njegovi računi kod svih pravnih osoba koje obavljaju poslove platnoga
prometa,

- svi njegovi računi kod određene pravne osobe koja obavlja poslove
platnoga prometa, ili

- njegovi pojedinačno određeni računi kod određenih jedinica pravnih
osoba koje obavljaju poslove platnoga prometa,

te da se novčana sredstva s tih računa isplate vjerovniku na način
koji će odrediti vjerovnik u skladu sa zakonskim propisima,

3. izjave da je za utvrđivanje postojanja i visine tražbine iz ove zadužnice
mjerodavna samo izjava u ovoj zadužnici te u potvrdama pravnih osoba koje
obavljaju poslove platnoga prometa o isplatama izvršenim na temelju bjanko
zadužnice,

4. mjesta i datuma davanja jamstva,

5. potpisa jamca platca.

Ispod teksta iz stavka 1. ovoga članka nalaze se napomene o načinu popunjavanja
ove stranice bjanko zadužnice.

Na praznom prostoru ispod teksta jamstva, jamac platac javno ovjerovljuje
svoj potpis.

Članak 8.

Bjanko se zadužnica može izdati i bez preuzimanja obveze iz nje od strane
jamca platca.

Jamac platac može naknadno preuzeti obvezu iz bjanko zadužnice tako
što će popuniti i potpisati četvrtu stranicu bjanko zadužnice i svoj potpis
javno ovjeroviti, a može istodobno ili naknadno o dodatnoj ispravi preuzeti
obvezu iz bjanko zadužnice. Dodatna se isprava može spojiti (prošiti) s
bjanko zadužnicom na odgovarajući način propisan u članku 6. stavku 2.
ovoga Pravilnika.

Članak 9.

Obrazac bjanko zadužnice tiskan je uz ovaj Pravilnik i čini njegov sastavni
dio.

Članak 10.

Ovaj Pravilnik stupa na snagu danom objave u "Narodnim novinama".

Klasa: 700-01/99-01/0005
Urbroj: 514-02-02/4-99-2
Zagreb, 12. listopada 1999.

Ministar
**dr. Zvonimir Šeparović,** v. r.

![](dodatni/371356.gif)

![](dodatni/371357.gif)

![](dodatni/371358.gif)

Pravilnik, NN 107/1999-1769